Jane soek voete by mini-Superreeks | Netwerk24
Jane soek voete by mini-Superreeks
03 Junie 2020 08:50
Corey Jane, hulpafrigter van die Hurricanes. Foto: Getty Images
Jane sê hy ken die "onwerklike gevoel" om in 'n volgepakte Westpac-stadion in Wellington te speel, maar nie almal in Kiwi-rugbykringe is ewe hoopvol dat toeskouers in die afsienbare toekoms by wedstryde toegelaat sal word nie.
Dikwels wanneer 'n tragedie of 'n ramp opskrifte oorheers, bring sport mense nader aan mekaar en dien as 'n positiewe afleiding, maar dit is verstaanbaar nie moontlik met die Covid-19-pandemie nie, het Jane aan stuff.co.nz gesê.
Die Hurricanes begin hulle Superrugby-Aotearoa-veldtog, dié land se plaasvervanger vir die opgeskorte Superreeks, op 14 Junie teen hul voormalige superster Beauden Barrett wanneer hul in Auckland die Blues pak.
Daar behoort in die komende dae al meer versoeke te wees om toeskouers by die wedstryde toe te laat met Nieu-Seeland wat Maandag vir die tiende agtereenvolgende dag geen nuwe Covid-19-gevalle gehad het nie.
Duisende mense het boonop Maandag by Auckland se Aotea-plein bymekaar gekom om teen die moord van George Floyd in die VSA te betoog.
Nieu-Seeland het net een "aktiewe geval" van iemand wat die koronavirus onder lede het en rugbybase kyk reeds na scenario's om toeskouers by stadions moontlik te maak.
Die eerste wedstryd begin op 13 Junie in Dunedin met die kragmeting tussen die Highlanders en Chiefs.
Jane, wat 53 toetse vir die All Blacks gespeel het, sê almal het begrip daarvoor dat daar protokolle is wat gevolg moet word.
"Dit sal egter wonderlik wees as daar later in die kompetisie toeskouers teenwoordig is.
"Vir my gaan dit meer daaroor dat die spelers kan teruggee vir ondersteuners en borge as die ondersteuning in 'n stadion.
"Dit sal 'n onwerklike gevoel wees as daar wel ondersteuners toegelaat sal word om stadions vol te pak.
"Almal van ons is deur 'n taai tyd – spelers, ondersteuners, unies, borge – waarvan baie vooraf betaal het om Superrugby te kyk." – stuff.co.nz